16.5.2023
EL
Επίσημη Εφημερίδα της Ευρωπαϊκής Ένωσης
L 130/119
(24)
Το άρθρο 191 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει ότι η πολιτική της Ένωσης στον περιβαλλοντικό τομέα είναι να συμβάλλει στην προώθηση μέτρων σε διεθνές επίπεδο για την καταπολέμηση της κλιματικής αλλαγής και απαιτεί να συνεργάζονται η Ένωση και τα κράτη μέλη, στο πλαίσιο των αντίστοιχων αρμοδιοτήτων τους, με τρίτες χώρες και με τους αρμόδιους διεθνείς οργανισμούς.
Οι στόχοι αυτοί είναι επίσης σημαντικοί για τον ΔΟΠΑ και την περαιτέρω ανάπτυξη του συστήματος CORSIA.
(25)
Η διαφάνεια των δεδομένων και η πρόσβαση του κοινού σε πληροφορίες είναι ζωτικής σημασίας για τη βελτίωση της λογοδοσίας και της εκτελεστότητας.
Συνεπώς, η Επιτροπή θα πρέπει να δημοσιεύει με τρόπο φιλικό προς τον χρήστη πληροφορίες σχετικά με τις εκπομπές και τις αντισταθμίσεις των φορέων εκμετάλλευσης αεροσκαφών.
Η εν λόγω δημοσίευση θα διευκολύνει την αξιολόγηση του αντικτύπου του συστήματος CORSIA στην παγκόσμια μείωση των εκπομπών CO2 και του ρόλου του στην επίτευξη των στόχων της συμφωνίας του Παρισιού.
(26)
Οι πτήσεις προς και από λιγότερο ανεπτυγμένες χώρες και μικρά αναπτυσσόμενα νησιωτικά κράτη, όπως ορίζονται από τα Ηνωμένα Έθνη, που δεν εφαρμόζουν το σύστημα CORSIA, για τους σκοπούς του δικαίου της Ένωσης, πλην των κρατών των οποίων το κατά κεφαλήν ΑΕΠ ισούται ή υπερβαίνει τον μέσο όρο της Ένωσης, θα πρέπει να εξαιρούνται από τις υποχρεώσεις παράδοσης δικαιωμάτων ή ακύρωσης μονάδων.
Δεν θα πρέπει να υπάρχει ημερομηνία λήξης της εν λόγω εξαίρεσης.
(27)
Για να διασφαλιστούν ενιαίες προϋποθέσεις για την εξαίρεση των φορέων εκμετάλλευσης αεροσκαφών από τις απαιτήσεις αντιστάθμισης, όπως ορίζονται βάσει της παρούσας οδηγίας, όσον αφορά τις εκπομπές από πτήσεις προς και από κράτη που εφαρμόζουν το σύστημα CORSIA με λιγότερο αυστηρό τρόπο στο εσωτερικό τους δίκαιο, ή δεν εφαρμόζουν τις διατάξεις του συστήματος CORSIA κατά τρόπο ισότιμο για όλους τους φορείς εκμετάλλευσης αεροσκαφών δυνάμει της παρούσας οδηγίας, θα πρέπει να ανατεθούν στην Επιτροπή εκτελεστικές εξουσίες για την εξαίρεση των φορέων εκμετάλλευσης αεροσκαφών που εδρεύουν στην Ένωση από απαιτήσεις αντιστάθμισης όσον αφορά τις εκπομπές από πτήσεις, όταν διαπιστώνεται σημαντική στρέβλωση του ανταγωνισμού σε βάρος των φορέων εκμετάλλευσης αεροσκαφών που εδρεύουν στην Ένωση λόγω λιγότερο αυστηρής εφαρμογής ή επιβολής του συστήματος CORSIA σε τρίτες χώρες.
Η στρέβλωση του ανταγωνισμού θα μπορούσε να προκληθεί από μια λιγότερο αυστηρή προσέγγιση όσον αφορά τις επιλέξιμες μονάδες ή τις διατάξεις διπλής μέτρησης.
Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ.
182/2011.
(28)
Για να διασφαλιστούν ενιαίες προϋποθέσεις για την καθιέρωση ισότιμων όρων ανταγωνισμού για τα δρομολόγια μεταξύ δύο διαφορετικών κρατών που εφαρμόζουν το σύστημα CORSIA, όταν τα κράτη αυτά επιτρέπουν στους φορείς εκμετάλλευσης αεροσκαφών να χρησιμοποιούν άλλες μονάδες από εκείνες που περιλαμβάνονται στον κατάλογο μονάδων συμμόρφωσης που εκδίδεται δυνάμει εκτελεστικής πράξης βάσει της παρούσας οδηγίας, θα πρέπει να ανατεθούν στην Επιτροπή εκτελεστικές αρμοδιότητες ώστε να είναι σε θέση οι φορείς εκμετάλλευσης αεροσκαφών που εδρεύουν σε ένα κράτος μέλος να χρησιμοποιούν τύπους μονάδων επιπλέον εκείνων που περιλαμβάνονται στον εν λόγω κατάλογο μονάδων συμμόρφωσης ή να μην δεσμεύονται από τους όρους επιλεξιμότητας που εισάγονται με την παρούσα οδηγία.
Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ.
182/2011.
(29)
Η Επιτροπή θα πρέπει να υποβάλει έκθεση σχετικά με την εφαρμογή του συστήματος CORSIA και της δέσμης μέτρων του ΔΟΠΑ για την επίτευξη του μακροπρόθεσμου παγκόσμιου φιλόδοξου στόχου για διεθνείς αεροπορικές μεταφορές με μηδενικές εκπομπές διοξειδίου του άνθρακα έως το 2050 («μακροπρόθεσμος παγκόσμιος φιλόδοξος στόχος»), που εγκρίθηκε από την 41η Συνέλευση του ΔΟΠΑ στις 7 Οκτωβρίου 2022.
(30)
Για να διευκολύνει τις εργασίες του ΔΟΠΑ, η Ένωση ενέκρινε σε τρεις περιστάσεις χρονικά οριοθετημένες παρεκκλίσεις από το σύστημα ΣΕΔΕ της ΕΕ, ώστε να περιοριστούν οι υποχρεώσεις συμμόρφωσης για τις εκπομπές που οφείλονται σε πτήσεις μεταξύ αεροδρομίων που βρίσκονται στον ΕΟΧ, με ίση μεταχείριση όσον αφορά τα δρομολόγια φορέων εκμετάλλευσης αεροσκαφών, όπου και αν βρίσκονται.
Η πλέον πρόσφατη παρέκκλιση από το ΣΕΔΕ της ΕΕ, όπως ορίζεται στον κανονισμό (ΕΕ) 2017/2392 του Ευρωπαϊκού Κοινοβουλίου και του Συμβουλίου (12), περιόρισε τις υποχρεώσεις συμμόρφωσης στις πτήσεις εντός του ΕΟΧ που θα πραγματοποιούνταν ως το 2023 και προέβλεψε δυνητικές αλλαγές στο πεδίο εφαρμογής του συστήματος όσον αφορά τις δραστηριότητες προς και από αεροδρόμια που βρίσκονται εκτός του ΕΟΧ από την 1η Ιανουαρίου 2024 και μετά, ύστερα από την επανεξέταση που προβλέπεται στον εν λόγω κανονισμό.
Προκειμένου να αξιολογηθούν η υλοποίηση του συστήματος CORSIA, του οποίου η πιλοτική φάση έχει ξεκινήσει, και ο τρόπος εφαρμογής του στην πράξη, θα πρέπει να παραταθεί έως τις 31 Δεκεμβρίου 2026 η τρέχουσα παρέκκλιση από τις υποχρεώσεις παράδοσης του ΣΕΔΕ της ΕΕ για τις πτήσεις που εκτελούνται από φορείς εκμετάλλευσης αεροσκαφών σε διαδρομές που δεν καλύπτονται από το σύστημα CORSIA προς και από οικείες τρίτες χώρες, για τις οποίες οι υποχρεώσεις αναφοράς και παράδοσης του ΣΕΔΕ της ΕΕ θα εφαρμόζονταν σε διαφορετική περίπτωση έως τις 31 Μαρτίου 2027 και τις 30 Σεπτεμβρίου 2027.
Αυτή θα πρέπει να είναι η τελευταία χρονικά καθορισμένη παρέκκλιση από το ΣΕΔΕ της ΕΕ.
Θα
(12) Κανονισμός (ΕΕ) 2017/2392 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2017, για την τροποποίηση της οδηγίας 2003/87/ΕΚ για τη συνέχιση των ισχυόντων περιορισμών του πεδίου εφαρμογής για τις αεροπορικές δραστηριότητες και για την προετοιμασία για την εφαρμογή ενός παγκόσμιου αγορακεντρικού μέτρου από το 2021 (ΕΕ L 350 της 29.12.2017, σ.
7).